Keywords

Summary



Keywords

1. Približevanje zakonodaj – Ukrepi za približevanje – Gensko spremenjena živila in krma – Proizvodi, odobreni na podlagi Direktive 90/220 in prijavljeni kot obstoječi proizvodi, ki so bili predmet vloge za obnovitev odobritve

(Uredba Evropskega parlamenta in Sveta št. 1829/2003, člena 20 in 34; Direktiva Evropskega parlamenta in Sveta 2001/18, člen 23; Direktiva Sveta 90/220)

2. Približevanje zakonodaj – Ukrepi za približevanje – Gensko spremenjena živila in krma – Nujni ukrepi, ki jih lahko države članice sprejmejo zoper resno tveganje za zdravje ljudi, zdravje živali ali okolje

(uredbi Evropskega parlamenta in Sveta št. 178/2002, člen 54, in št. 1829/2003, člen 34)

3. Približevanje zakonodaj – Ukrepi za približevanje – Gensko spremenjena živila in krma – Nujni ukrepi, ki jih lahko države članice sprejmejo zoper resno tveganje za zdravje ljudi, zdravje živali ali okolje

(Uredba Evropskega parlamenta in Sveta št. 1829/2003, člen 34)

4. Približevanje zakonodaj – Ukrepi za približevanje – Gensko spremenjena živila in krma – Obravnavanje resnega tveganja za zdravje ljudi, zdravje živali ali okolje – Ocena in upravljanje, za katera sta pristojna Komisija in Svet pod nadzorom sodišča Unije – Sprejetje in izvajanje nujnih ukrepov s strani držav članic ob neobstoju odločitve na ravni Unije

(člena 267, drugi in tretji odstavek, PDEU in 288 PDEU; uredbi Evropskega parlamenta in Sveta št. 178/2002, člen 54, in št. 1829/2003)

Summary

1. Gensko spremenjeni organizmi, kot je koruza MON 810, ki so bili na podlagi Direktive 90/220 o namernem sproščanju gensko spremenjenih organizmov v okolje odobreni zlasti kot semena za pridelavo in ki so bili pod pogoji iz člena 20 Uredbe št. 1829/2003 o gensko spremenjenih živilih in krmi prijavljeni kot obstoječi proizvodi, nato pa so bili predmet vloge za obnovitev odobritve, ki se obravnava, ne morejo biti predmet ukrepov začasnega preklica ali začasne prepovedi uporabe ali dajanja na trg, ki jih država članica sprejme na podlagi člena 23 Direktive 2001/18 o namernem sproščanju gensko spremenjenih organizmov v okolje in razveljavitvi Direktive 90/220, vendar je te ukrepe mogoče sprejeti v skladu s členom 34 Uredbe št. 1829/2003.

(Glej točko 63 in točko 1 izreka.)

2. Člen 34 Uredbe št. 1829/2003 o gensko spremenjenih živilih in krmi dovoljuje državi članici sprejetje nujnih ukrepov le v skladu s postopkovnimi zahtevami, navedenimi v členu 54 Uredbe št. 178/2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane, katerih spoštovanje mora preveriti predložitveno sodišče.

(Glej točko 74 in točko 2 izreka.)

3. Člen 34 Uredbe št. 1829/2003 o gensko spremenjenih živilih in krmi za sprejetje nujnih ukrepov nalaga državam članicam, da poleg nujnosti dokažejo tudi obstoj položaja, ki verjetno predstavlja veliko tveganje, ki pomeni očitno nevarnost za zdravje ljudi, zdravje živali ali okolje. To tveganje je treba ugotoviti na podlagi novih elementov, ki temeljijo na zanesljivih znanstvenih podatkih.

Varnostni ukrepi, sprejeti na podlagi člena 34 Uredbe št. 1829/2003, ne morejo biti veljavno utemeljeni s povsem hipotetično nevarnostjo, ki temelji na preprostih, še nepreverjenih znanstvenih domnevah. Nasprotno, taki varnostni ukrepi se ne glede na njihovo začasnost in preventivnost lahko sprejmejo le, če temeljijo na čim popolnejši oceni nevarnosti ob upoštevanju posebnih okoliščin obravnavanega primera, ki pokažejo, da so ti ukrepi nujni.

(Glej točke 76, 77 in 81 ter točko 3 izreka.)

4. Ob upoštevanju strukture sistema, določenega v Uredbi št. 1829/2003 o gensko spremenjenih živilih in krmi, in njegovega cilja preprečevanja umetnih razhajanj pri obravnavanju resnega tveganja sta za oceno in upravljanje resnega ter očitnega tveganja za zdravje ljudi, zdravje živali ali okolje nazadnje pristojna le Komisija in Svet pod nadzorom sodišča Unije.

Iz tega izhaja, da so v zvezi s sprejetjem in izvajanjem nujnih ukrepov iz člena 34 navedene uredbe s strani držav članic, dokler se odločitev o tem ne sprejme na ravni Unije, nacionalna sodišča, ki morajo preveriti zakonitost teh nacionalnih ukrepov, pristojna za presojo njihove zakonitosti glede na osnovne pogoje, določene v členu 34 Uredbe št. 1829/2003, in postopkovne zahteve iz člena 54 Uredbe št. 178/2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane, tako da bo lahko Sodišče v postopku za predhodno odločanje zagotovilo enotno uporabo prava Unije, ker če nacionalno sodišče dvomi o razlagi določbe prava Unije, lahko oziroma mora v skladu s členom 267, drugi in tretji odstavek, PDEU predložiti Sodišču vprašanje za predhodno odločanje.

Nasprotno, če je Komisija predložila zadevo Odboru za prehranjevalno verigo in zdravje živali in je bila na ravni Unije sprejeta odločba, je presoja dejanskih in pravnih elementov te zadeve, vsebovana v tej odločbi, obvezujoča za vse organe države članice, na katere je v skladu s členom 288 PDEU ta odločba naslovljena, in tudi za njena sodišča, ki morajo odločiti o zakonitosti sprejetih ukrepov na nacionalni ravni.

(Glej točke od 78 do 80.)